Det store optag på de videregående uddannelser betyder endnu engang, at studerende står uden bolig, når de begynder på deres studier på fredag.

Jens Frandsen flyttede hjemmefra for en uge siden. - Det er da en lidt brat opstart, hvis man kan kalde det det, siger Jens Frandsen til TV2/Nord. Han skal begynde at studere nanoteknologi fra på fredag, men har haft forskellige opstartsarrangementer på studiet inden. Derfor flyttede han ligesom så mange andre ind på Aalborg Vandrehjem. Mens der har været rekordoptag på Aalborg Universitet, så er der også rekordmange på venteliste til en bolig. Hos AKU har man i øjeblikket omkring 5500 på venteliste. - Vi snakker på fire linjer lige fra vi åbner telefonerne til vi slår dem fra igen, så der er fuld drøn på, siger forretningsfører ved Anvisning for Kollegie- og Ungdomsboliger Eigil Johansen til TV2/Nord. Ministeren for By- og Bolig var i Aalborg for at se på Eternitgrunden, hvor der blandt andet bliver bygget nye ungdomsboliger. - Nu er det kommunen, der befipper sig med garantier, men de fleste steder er der faktisk ungdomsboliger nok, hvis man ikke lige vil bo inde hvor alting sker. Det her er jo et glimrende eksempel på, at Aalborg bygger ud alt det de overhovedet kan, siger Carsten Hansen (Soc. Dem) til TV2/Nord. Hos Anvisning for Kollegie- og Ungdomsboliger i Aalborg ved man endnu ikke, hvor mange der reelt har stået uden bolig til studiestart, men de mange nye ungdomsboliger har ikke hjulpet. Der var 200, der sidste år blev indlogeret på Aalborg Vandrehjem, fordi de ikke havde en bolig. - Vi har flere lejligheder, vi har også bare flere, der skal bruge dem, så dem, der kommer ud i den anden ende uden at have en bolig, det vil nogenlunde være i samme størrelsesorden, som vi plejer at se det, siger Eigil Johansen til TV2/Nord. Jens Frandsen begyndte boligjagten i februar og hans liv på vandrehjemmet slutter dagen efter studiestart. - Jeg fik et tilbud på et sted og så tog jeg det med det samme, fordi jeg skulle nå at finde noget inden jeg begyndte rigtigt. Jeg var ved at være træt af at bo her, siger Jens Frandsen til TV2/Nord.